Laster innhold, vennligst vent.. For å se dette innholdet, må du aktivere JavaScript i nettleseren din.

Jerv startet best på Kristiansund stadion og skapte flere gode sjanser. Men hjemmelaget skjerpet seg, og publikum fikk en innholdsrik førsteomgang med flere målsjanser til begge lag. Likevel ble det ingen mål før pausen.

Andreomgang lignet mye på den første. Begge lag hadde flere sjanser til å score mål, men det tok lang tid før målet kom.

I det 85. minutt fikk Alexander Lind et nydelig innlegg fra Dennis Agyare Antwi på høyrekanten. Lind banket ballen via tverrliggeren og i mål.

8 minutter senere, i det 93. minutt, gjorde Lind det igjen.

Dermed endte kampen 2–0 til Jerv.

– Dette er helt sykt. Det villeste jeg har opplevd, sier tomålsscoreren etter kampen.

Elleville jubelscener Du trenger javascript for å se video.

– Dette er fotball

– Det er fantastisk, vi leverer en god fotballkamp. Vi var litt på hælene i førsteomgang, men vi står godt imot, sier Jerv-trener Steinar Pedersen.

Han synes de hadde mer kontroll og balanse i laget i andre omgang.

– Dette er fotball, og en magisk følelse. Det betyr så mye for mange og at vi nå skal møte Start om retten til å spille tippeliga. For Jerv er det vanvittig bra.

– Når dere eliteserien nå?

– Ja, alt er mulig, sier Pedersen.

Han understreker at presset er stort, og at det ligger mye prestisje i det som kommer nå.

– Vi gleder oss enormt. Det blir en kamp på Levermyr med gale sørlendinger og på Sør Arena neste onsdag. Det blir kanongøy.

Drømmeoppgjøret er en realitet

Den lille klubben fra den lille byen i Aust-Agder har hatt en ellevill sesong. I fjor rykket de opp fra andredivisjon og mange eksperter trodde laget ville slite i førstedivisjon.

Men Jerv knuste alle spådommer og serverte publikum en sesong de sent vil glemme.

I siste serierunde mot Follo sikret de kvalikplass seks minutter på overtid. Så slo de Hødd på straffer i første kvalik.

2-0-seieren i Kristiansund gjør at Jerv nå møter Start i den siste avgjørende kvalikkampen. Mange på Sørlandet har drømt om dette oppgjøret og beskrevet det som tidenes kamp. Nå er det en realitet.

Første kamp spilles i Grimstad 21. november. Returkampen spilles 25. november i Kristiansand.

Slår Jerv Start over to kamper blir de det første laget fra Aust-Agder til å spille i det øverste nivået noensinne.

– Snakker vi århundres kamp på Sørlandet?

– Ja, det håper jeg. Det er jo en stor begivenhet for sørlendingene, sier Jerv-trener Pedersen.

– Stolt av gutta Du trenger javascript for å se video.

– Veldig skuffa nå Du trenger javascript for å se video.

Andersen om veien videre Du trenger javascript for å se video.